"Islom hamjihatligi: O‘zbekiston va Ozarbayjon misolida" mavzuidagi xalqaro konferensiya ishtirokchilariga

18.10.2017
Muhtaram xalqaro konferensiya qatnashchilari!
Hurmatli mehmonlar!
Sizlarni tabarruk O‘zbekiston zaminida qutlash va oʻzimning chuqur hurmat-ehtiromim va ezgu tilaklarimni izhor etishdan gʻoyat xursandman.
Bugungi anjuman Ozarbayjon Respublikasi Prezidenti, muhtaram Ilhom Geydarovich Aliyevning 2017-yilni Ozarbayjonda Islom birdamligi yili, deb e’lon qilish toʻgʻrisidagi tashabbusiga hamohang ekani bilan e’tiborga sazovordir.
Shu munosabat bilan biz O‘zbekistonda doʻst Ozarbayjon Prezidentining tashabbusini yuksak baholashimizni ta’kidlashni istardim.
Ma’lumki, bizning Vatanimiz ming yillar davomida turli sivilizatsiyalar muloqotga kirishgan va bir-birini toʻldirgan Buyuk ipak yoʻlining muhim chorrahasida joylashgan. Bu zaminda turli madaniyat va din vakillari tinch-totuv va hamjihatlikda yashagan. Musulmon dunyosi taraqqiyotida ulkan rol oʻynagan xalqimiz mentalitetining asosini tom ma’nodagi bagʻrikenglik, olijanoblik va ezgulik kabi fazilatlar tashkil etadi.
Movarounnahrning goʻzal va betakror shaharlari, avvalo, Samarqand, Buxoro, Toshkent, Xiva koʻp asrlar davomida islom ilm-fani, madaniyati va butun musulmon sivilizatsiyasining markazlari sifatida shuhrat qozongan. Bu saxovatli zamindan Imom Buxoriy, Imom Termiziy, Imom Moturidiy, Abu Moʻ’in Nasafiy, Burhoniddin Margʻinoniy, Bahouddin Naqshband kabi koʻplab buyuk alloma va aziz-avliyolar yetishib chiqdi.
Insoniyat tarixidagi noyob hodisa boʻlgan musulmon Renessansi ana shu buyuk ajdodlarimizning diniy bagʻrikenglik va insonparvarlik borasidagi ezgu gʻoyalari bilan yoʻgʻrilgan edi. Bu gʻoyalar bizning davrimizda, O‘zbekiston mustaqilligi yillarida alohida, yanada teran ma’no-mazmun kasb etib bormoqda.
Mamlakatimizda bagʻrikenglik madaniyatini yuksaltirish, millatlar va konfessiyalararo oʻzaro bir-birini tushunish va hamjihatlikni mustahkamlash, yosh avlodni shu asosda tarbiyalash davlat siyosatining ustuvor yoʻnalishlaridan biri sifatida belgilandi va bunday yondashuv ijobiy natija bermoqda.
Bugungi kunda yurtimizda 130 dan ziyod millat va elat, 16 ta konfessiya vakillari tinch-totuv, doʻst-inoq boʻlib yashamoqda. Ularning toʻlaqonli ma’naviy hayot kechirishi, oʻz an’ana va urf-odatlarini rivojlantirishi, milliy va diniy bayramlarini nishonlashi uchun barcha sharoitlar yaratilgan.
Ma’lumki, O‘zbekiston aholisining 94 foizi asosan sunniy mazhabga mansub musulmonlardir. Ularning orasida shia mazhabiga mansub yurtdoshlarimiz ham bor, lekin bu ikki mazhab vakillari oʻrtasida hech qachon nizo va ziddiyatlar yuzaga kelmagani e’tiborga molikdir. Bizning koʻp millatli va koʻp konfessiyali jamiyatimizda hamkorlik, oʻzaro hurmat va birdamlik muhitini mustahkamlash bugungi kunda O‘zbekistonni yanada rivojlantirish boʻyicha amalga oshirilayotgan Harakatlar strategiyasining asosiy yoʻnalishlaridan biri hisoblanadi.
O‘ylaymanki, bu masala aynan bugungi kunda, dunyoning turli mintaqalarida keskinlik va radikalizm kuchayib, diniy ekstremizm va terrorizm tobora avj olib borayotgan hozirgi vaqtda ayniqsa muhim va dolzarb ahamiyatga ega.
Shu ma’noda, O‘zbekiston BMT Bosh Assambleyasining 72-sessiyasida "Ma’rifat va diniy bagʻrikenglik" deb nomlangan maxsus rezolyutsiyani qabul qilish tashabbusi bilan chiqqani chuqur mantiqiy asosga egadir. Zero, muqaddas dinimiz bagʻrikenglikka, ezgu amallar va baxtu saodatga olib boradigan yoʻl aynan ma’rifat ekanini alohida uqtiradi.
Islom dinining tinch-osoyishta hayotga, boshqa xalqlarga hurmat, mehr-oqibat koʻrsatib yashashga da’vat etadigan asl insonparvarlik mohiyatini har tomonlama oʻrganish va targʻib etishga O‘zbekistonda katta ahamiyat berilmoqda. Mamlakatimizda Toshkent islom universiteti, Toshkent islom instituti, Buxoro shahrida Mir Arab islom instituti, 9 ta madrasa faoliyat koʻrsatmoqda, poytaxtimizda Islom sivilizatsiyasi markazi, Samarqandda esa Imom Buxoriy nomidagi xalqaro ilmiy-tadqiqot markazi tashkil etilmoqda.
Hurmatli anjuman ishtirokchilari!
Bugungi kunda butun dunyo, ayniqsa, islom hamjamiyati davrning tahlikali tahdidlari bilan yuzma-yuz turibdi. Islom dinini siyosiylashtirish va musulmon yoshlarni radikallashtirish borasidagi urinishlar bunday xatarlarni oʻta jiddiy tahlil qilish, baholash va ularga munosib javob berishni taqozo etmoqda.
Dunyodagi ayrim doiralar islomga qarshi kayfiyatni kuchaytirgan holda, islom dinini terrorizm mafkurasi bilan bogʻlashga urinayotganini ming afsus bilan qayd etishga toʻgʻri keladi. Bu omil islom olamini yanada jipslashishga chorlamoqda. Islom hamjihatligi jahondagi keskinlikni yumshatishda muhim rol oʻynashi mumkin.
Biz muqaddas dinimizni azaliy qadriyatlarimizning mujassam manbai sifatida behad qadrlaymiz. Biz buyuk dinimizni zoʻravonlik va qon toʻkish bilan bir qatorga qoʻyadiganlarni qat’iy qoralaymiz va ular bilan hech qachon murosa qila olmaymiz. Islom dini bizni ezgulik va tinchlikka, hayotda asl insoniy fazilatlarni qaror toptirishga da’vat etadi.
Shu munosabat bilan, faqat barcha musulmon mamlakatlari bilan birgalikda eng muhim vazifani, ya’ni, ulugʻ ajdodlarimiz diniy-ma’naviy merosining ajralmas qismi boʻlgan musulmon axloq-odob qoidalarini, jumladan, moʻ’tadillik, murosa qilish, tinchlik-xotirjamlik va bir-birini oʻzaro tushunib yashashga intilish kabi olijanob fazilatlarni asrab-avaylash va bugungi real vaziyatni hisobga olgan holda butun jahon hamjamiyatiga yetkazishdek gʻoyat muhim vazifani hal qilishimiz mumkin, deb ta’kidlash oʻrinlidir.
Qadrli doʻstlar!
"Islom hamjihatligi: O‘zbekiston va Ozarbayjon misolida" xalqaro konferensiyasi islom dinining asl qadriyatlarini asrab-avaylash, musulmon davlatlari oʻrtasida doʻstlik va hamkorlik rishtalarini mustahkamlash, ularning ravnaq topishi va farovonlikka erishishdek ezgu maqsad yoʻlida xizmat qilishiga ishonaman.
Anjuman ishtirokchilariga mustahkam sogʻlik, tinchlik va omonlik hamda konferensiya ishining samarali boʻlishini tilayman.
Shavkat MIRZIYOYEV,

O‘zbekiston Respublikasi Prezidenti